લેખક અને દિગ્દર્શક મુદસ્સર અઝીઝની ‘હેપ્પી ભાગ જાયેગી’ (2016) સરપ્રાઈઝ પેકેટ જેવી મજાની ફિલ્મ હતી. પ્રેમી સાથે લગ્ન કરવા લગ્નમંડપમાંથી ભાગી છૂટેલી પંજાબણ હેપ્પી (ડાયના પેંટી) ભૂલથી પાકિસ્તાન પહોંચી જાય છે, એ પણ ત્યાંના વગદાર પોલિટિશિયનને ઘેર, જેની હેપ્પીને ખબર જ નથી. એને એમ કે એ અમૃતસરની આજુબાજુના કોઈ શહેરમાં છે. પછી જ્યારે ખબર પડે છે, ત્યારે… એ ગોસમોટાળામાંથી નિષ્પન્ન થતી રમૂજ ફિલ્મનો પ્રાણ હતો. નોખીઅનોખી વાર્તા, ચુસ્ત સ્ક્રીનપ્લે-ડાયલોગ્ઝ ને અભય દેઓલ, ડાયના પેંટી, જિમી શેરગિલ, વગેરેના સરસ અભિનયથી ફિલ્મ હિટ થઈ ગયેલી.